b'\n_START_ARTICLE_\nGr\xc3\xb8nsalen\n_START_PARAGRAPH_\nGr\xc3\xb8nsalen eller Gr\xc3\xb8nj\xc3\xa6gers H\xc3\xb8j fra bondestenalderen ca. 3.500 f. Kr. er en 102 m lang, 13 m bred og 2 m h\xc3\xb8j langdysse syd for Fanefjord Kirke og \xc3\xb8st for Fanefjord p\xc3\xa5 M\xc3\xb8n. H\xc3\xb8jen, der ogs\xc3\xa5 kaldes Gr\xc3\xb8nj\xc3\xa6gers H\xc3\xb8j eller Gr\xc3\xb8nj\xc3\xa6ger og Fanes Sal, indeholder 3 gravkamre, men kun det vestlige gravkammer er intakt og ur\xc3\xb8rt med en stor d\xc3\xa6ksten. H\xc3\xb8jen blev frivilligt fredet allerede i 1831. Dyssen er omgivet af 145 store randsten, og h\xc3\xb8jen er navngivet efter sagnkongen Gr\xc3\xb8n, der var gift med Fane. Langdyssen er offentligt tilg\xc3\xa6ngelig._NEWLINE_Langdysserne er forl\xc3\xb8beren for de senere j\xc3\xa6ttestuer. Der er ingen gang ind til Gr\xc3\xb8nsalens gravkamre, der er bygget som store, firkantede stenkister. Formodentlig har der ligget en person i hver af dem, og Gr\xc3\xb8nsalen har derfor sandsynligvis v\xc3\xa6ret beregnet til begravelse af h\xc3\xb8vdinge eller lignende. Da der indtil nu ikke v\xc3\xa6ret ark\xc3\xa6ologiske unders\xc3\xb8gelser af langdyssen, kendes der ikke til eventuelle fund ved \xc3\xa5bning af d\xc3\xa6kstenene i de to \xc3\xb8stligste gravkamre. 1963 blev der ved foden af randstenen i det sydvestlige hj\xc3\xb8rne fundet en uslebet flint\xc3\xb8kse.'